Publication: Magyar Közlöny
Issue: MK-1999-106 (Year: 1999, Number: 106)
Era: 1990-2004
Section: megye nevét az Országgyűlés állapítja meg. A nemzeti és etnikai kisebbségek jogairól szóló 1993. évi LXXVII. törvény 53. §
Paragraph Index: 625

4. Az anyakönyvezés célja az, hogy az emberek egymás közötti (jog)viszonyaikban, a hatóságokkal való érintkezésben személyazonosságukat, családi kapcsolataikat (öröklés) közhitelűen igazolhassák. Az anyakönyvekről, a házasságkötési eljárásról és a névviselésről szóló 1982. évi 17. törvényerejű rendelet 1. §-a rögzíti: „Az anyakönyv hatósági nyilvántartás, amely — az ellenkező bizonyításáig — közhitelűen tanúsítja a benne feljegyzett adatokat, illetőleg azok változásait.” Az adatokat — így a születési helyet is — okirattal kell igazolni. Az a magyar állampolgár, aki külföldön született, a születés tényéről és annak helyéről a külföldi állam hatóságától, az adott államban használt nyelven kap okiratot, amely az adott település hivatalos államigazgatási helynevét tartalmazza. Az anyakönyv és az abból kiadott hivatalos okmányok tényeket rögzítenek.

Source: https://magyarkozlony.hu/hivatalos-lapok/4177df3de57542a8442292dcc16bc2f07980889a/dokumentumok/d17923cfc9b8df4fd93a7f36ab86aa7f6dcc4715/letoltes